Verkiesingsuitslae: Só staan sake tansDie verkiesingsuitslae soos dit Donderdagoggend om 05:30 gelyk het toe nog net 13,77% van stemme getel is. (Grafika: OVK) [LET WEL] Die onderstaande inligting is die stemuitslae soos dit Donderdag om 05:30 vertoon het. Die uitslae word deurentyd opdateer namate die tel van stemme vorder. Sien die jongste uitslae. Teen Donderdagoggend vroeg het die ANC voorgeloop in die sesde nasionale demokratiese verkiesing met 11% van nasionale stemme wat al getel is. Hoewel politieke partye die uitslagborde in die nasionale uitslagsentrum in Pretoria met opgehoue asem dophou, is dié persentasie nog gans te min om ŉ betroubare idee van die finale uitslae van die verkiesing te gee. Teen vanoggend is 1 339 764 nasionale stemme getel – 1 322 557 van hierdie stemme was geldig en 17 207 bederf. Die geraamde kiesersopkoms staan tans op 64,38% met 3 156 (13,77%) stemdistrikte waarvan die stemme getel is. Die ANC het op die oomblik 52,75% van stemme ingepalm, gevolg deur die DA met 28,34% stemme. Die EFF is tans in die derde plek met 7,49% stemme, die Vryheidsfront Plus in die vierde plek met 3,86% stemme en die IVP in die vyfde plek met 1,36% stemme. Patricia de Lille se Good-party kon tot dusver 0,91% stemme inpalm en Cope kon tot dusver net 0,42% van stemme op die party verenig. Ten spyte van die BLF se oortuiging dat dié party setels in die volgende parlement sal verseker, kon die party tot dusver nog net 704 stemme (0,05%) werf. Die eerste uitslae het gisteraand kort voort middernag ingekom van ŉ piepklein stemlokaal in die Oos-Kaap waar slegs 21 mense gestem het. Die tellery van die stemme het dwarsdeur die nag voortgeduur. Teen 05:30 was 26,35% van die stemme in die Wes-Kaap getel en het die DA sterk voorgeloop met 57,5% van die stemme. Die ANC is tans in ŉ stewige tweede plek in dié provinsie met 25,83% stemme gevolg deur die VF Plus met 3,46% stemme. In Gauteng, sekerlik een van die hoogs betwiste provinsies, is daar tans nog net 6,7% van stemme getel. Tans loop die ANC ver voor in die provinsie met 54,84% van stemme, gevolg deur die DA met 23,17% en die EFF met 12,66% stemme. In die Vrystaat is net minder as 15% van stemme al getel. Die ANC loop tans voor met 59,5%, gevolg deur die DA (20,86%), die EFF (9,59%) en die VF Plus (5,2%). In KwaZulu-Natal is nog net sowat 4,2% van stemme getel en dit is geen verrassing dat die ANC verreweg die sterkste vertoon met 55,23% van die stemme nie. Die Inkatha Vryheidsparty kon tot dusver 18,03% stemme in die provinsie bymekaarmaak, gevolg deur die DA met 14,76% en die EFF met 6,62%. Die verkiesingsuitslae soos dit Donderdagoggend om 05:30 gelyk het. Die groen gedeeltes verwys na die ANC, geel na die DA, rooi na die EFF en pers na die VF Plus. (Grafika: OVK) Die ANC vertoon tans nog sterker in die Oos-Kaap waar byna 21% van stemme getel is. Die ANC loop voor met 72,39%, gevolg deur die DA met 14,36%, die EFF met 6,11% en die UDM met 1,71%. In die Noord-Kaap is 45% van die stemme reeds getel. Hiér loop die ANC voor met 54,26% stemme, gevolg deur die DA (28,82%), die EFF (6,64%) en die VF Plus (5,12%). In Limpopo, EFF-leier Julius Malema se tuisprovinsie, is die rooi barette tans in die derde plek met 4,91% van stemme wat tot dusver getel is. Die ANC neem ook hiér die voortou (65,81%) gevolg deur die DA (12,6%) en die EFF (11,25%). Dieselfde patroon is in Mpumalanga sigbaar waar 14,67% van stemme getel is. Die ANC loop voor met 64% van stemme, gevolg deur die DA (14,87%) en die EFF (10,33%). In Noordwes, ‘n provinsie wat oor die afgelope jaar gebuk gegaan het onder talle diensleweringbetogings, blyk dit tans of die meeste kiesers weer hul vertroue in die ANC gestel het. Sowat 16,8% van stemme is reeds in die provinsie getel. Die ANC het 60,79% stemme ingepalm, gevolg deur die EFF met 14,74% stemme en die DA met 13,30%.